## Rovira: “La gratuïtat educativa de 0 a 3 anys és una mesura important per a la conciliació familiar i el foment de la natalitat”

*** El conseller visita diversos centres educatius a Utiel i es reunix amb l’alcalde per a analitzar les necessitats del municipi
* Destaca que és el primer curs “sense imposicions lingüístiques en zones castellanoparlants” i anima l’alumnat a examinar-se de valencià per a obtindre una certificació automàtica**

El conseller d’Educació, Cultura, Universitats i Ocupació, José Antonio Rovira, ha afirmat que la decisió de la Generalitat d’aplicar la gratuïtat escolar en l’etapa de 0 a 3 anys “és una mesura important per a la conciliació familiar i el foment de la natalitat”.

Rovira s’ha pronunciat així a Utiel, a on al llarg del matí ha visitat diversos centres educatius, entre els quals dos escoles infantils 0-3 anys, un CEIP i un IES. El conseller ha mantingut, així mateix, una trobada amb l’alcalde de la localitat, Ricardo Gabaldón.

“Estem en un moment important amb mesures com la gratuïtat educativa 0-3 anys, que ajuda a la conciliació de les famílies i suposa un alleujament econòmic”, ha indicat el conseller. Utiel compta este curs amb 95 xiquets i xiquetes matriculats en centres de 0-3 anys, tots ells beneficiaris d’esta gratuïtat.

L’educació gratuïta 0-3 anys disposa d’una inversió per part del Govern Valencià de 163 milions d’euros, la qual cosa suposa 75,5 milions més que el curs anterior. Es tracta del major pressupost de la història de la Comunitat per a garantir una educació universal i gratuïta en esta franja d’edat.

Rovira ha recordat, així mateix, les mesures anunciades pel president Carlos Mazón de duplicar i, fins i tot, triplicar les deduccions per naixements i adopcions a la Comunitat Valenciana per a impulsar la natalitat.

**Foment del valencià**

A més, el titular d’Educació ha destacat que este és el primer curs “sense imposicions lingüístiques en zones castellanoparlants en desaparéixer el programa d’immersió lingüística”. “La Comunitat Valenciana és una regió molt rica, amb dos llengües, i des del Consell apostem per l’estudi del valencià, el seu foment i la seua difusió, no per la imposició”, ha manifestat.

Sobre este tema, Rovira ha animat l’alumnat d’Utiel, com a zona castellanoparlant, a estudiar l’assignatura de Valencià i que no demanen l’exempció dels exàmens. “L’estudi i l’esforç els permetrà obtindre una titulació, amb la qual cosa hem passat de la política de la imposició del valencià d’etapes anteriors a la política de la promoció del valencià”, ha indicat.

A la trobada també ha assistit el director general d’Infraestructures Educatives, José María Larena, per a repassar les necessitats del municipi. Rovira ha afirmat que des de la Conselleria s’està “en continu diàleg amb l’Ajuntament”.

Per la  seua part, l’alcalde ha afirmat que “parlar d’educació és parlar de futur en una ciutat que està en creixement”. Gabaldón ha destacat la gratuïtat de 0-3 anys i ha subratllat la labor dels “grans professionals” dels centres educatius d’Utiel, “que formen als alumnes que seran el futur del municipi”.

Fecha: 26/09/2024